kykNET-aanbieder aangeval, beroofDave Pepler (Foto: Facebook) Die kykNET-aanbieder en omgewingskenner Dave Pepler is Saterdag op ŉ staproete net buite Stellenbosch in die Wes-Kaap aangeval en beroof. Pepler, die aanbieder van die natuurprogram Groen, het op Facebook gesê hy en een van sy studente is tydens ŉ ekskursie deur rowers aangeval. Hulle is met houtpale geslaan en klippe bestook voordat hulle selfone gesteel is. “Ek stap hierdie pad al 40 jaar sonder probleme, maar [met] navrae by die hospitaal en die polisie toon dat hierdie pad nou lewensgevaarlik geword het,” verduidelik hy. “Ek is kwaad – kwaad omdat [ŉ] drek soos hierdie onskuldige mense soos ons se vryheid inperk en ons ruimtes verklein.” Pepler het kranige stappers gewaarsku om dié roete te vermy en gesê dat hy die saak verder gaan ondersoek. Lt.kol. André Traut, woordvoerder van die polisie, het Maandag aan Maroela Media bevestig dat ŉ rooftog by African Valley ondersoek word. Niemand is nog in verband met die voorval in hegtenis geneem nie.